* Ons het begin verlang na die getrippel van klein voetjies. Toe koop ons 'n hond. Dis goedkoper, en jy kry meer voete. - Rita Rudner
Ek en my vrou Sonja was besig om aandete saam met haar ouers te eet, toe my skoonma kla oor die aantal kilogramme wat sy die afgelope paar jaar swaarder geword het. Ewe galant troos my skoonpa dat 'n mens swaarder behoort te word namate jy ouer word, sodat as iets gebeur, jy iets het om op terug te val. Sonja kyk na haar pa se bierpens en sê: 'Dit lyk asof Pa eerder beplan om vorentoe te val.'
My man kyk op van waar hy TV kyk. 'Weet jy wat het ek nou net geleer?' vra hy. 'Navorsers in Brasilië het onlangs 'n nuwe gebruik vir koffie ontdek. Hulle het uitgevind hoe om biobrandstof van die koffieboon te maak.' Hy dink 'n rukkie daaroor en vervolg toe: 'Miskien beteken dit dat jy een van die dae by die vulstasie moet kies tussen gewoon en dekaf.'
'n Blondine van 'n klein plattelandse dorpie gaan stap 'n entjie. In die bos sien sy verbaas 'n valskermspringer wat in hoe bome vassit. 'Help,' roep hy toe hy haar sien. 'Wat maak jy daar?' vra sy vir hom. 'Ek was besig met 'n vryval, maar my valskerm het nie oopgemaak nie,' antwoord hy. Sy rol haar oë. 'Natuurlik het dit nie', vervolg sy, 'Jy kon enige van die plaaslike mense gevra het. Niks maak hier op 'n Sondag oop nie.'